Tarybos reglamentas (EB) Nr. 2340/2002
2002 m. gruodžio 16 d.
nustatantis giliavandenių žuvų išteklių žvejybos galimybes 2003 ir 2004 metais
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1992 m. gruodžio 20 d. Tarybos reglamentą (EEB) Nr. 3760/92, nustatantį žvejybos ir akvakultūros sistemą Bendrijoje [1], ypač į jo 8 straipsnio 4 dalį,
atsižvelgdama į Komisijos pasiūlymą,
kadangi:
(1) Reglamento (EEB) Nr. 3760/92 4 straipsnyje reikalaujama, kad, atsižvelgdama į turimas mokslines rekomendacijas, ypač Žuvininkystės mokslo, technikos ir ekonomikos komiteto parengtą ataskaitą, Taryba imtųsi priemonių, būtinų, kad būtų užtikrintas tausojantis, racionalus ir atsakingas išteklių naudojimas.
(2) Naujos mokslinės rekomendacijos dėl tam tikrų giliuose vandenyse aptinkamų žuvų išteklių rodo, kad šie ištekliai yra pažeidžiami juos naudojant, ir kad šių išteklių žvejybos galimybės turėtų būti ribojamos arba mažinamos siekiant užtikrinti jų tausojimą tam nustatant bendrą leidžiamą sužvejoti kiekį (TAC) ir kvotas.
(3) Turimos patikimos mokslinės rekomendacijos apima dvejų metų laikotarpį, o žvelgiant į daugiametę perspektyvą patartina nustatyti TAC ir kvotas dvejų metų laikotarpiui, neatmetant galimybės kasmet peržiūrėti šiuos kiekius, jeigu to reikalauja naujos mokslinės rekomendacijos.
(4) Pagal 8 straipsnio 4 dalies iii punktą, kai Bendrija nustato naujas žvejybos galimybes tokiai žvejybai, kuri anksčiau nebuvo vykdoma pagal bendrąją žuvininkystės politiką, Tarybai privalu priimti sprendimą dėl paskirstymo metodo atsižvelgiant į visų valstybių narių interesus.
(5) Siekiant užtikrinti veiksmingą šių TAC ir kvotų valdymą, turėtų būti nustatytos specialiosios žvejybos sąlygos ir Bendrijos vandenims, ir, jei mokslinės rekomendacijos aiškiai nurodo riziką, trečiųjų šalių suverenitetui arba jurisdikcijai nepriklausantiems vandenims.
(6) Bendrijos lygiu būtina nustatyti tam tikrus žvejybos valdymo principus ir tvarką tam, kad valstybės narės galėtų užtikrinti su jų vėliava plaukiojančių laivų kontrolę.
(7) Pagal 1996 m. gegužės 6 d. Tarybos reglamento (EB) Nr. 847/96, nustatančio papildomas TAC ir kvotų kasmetinio valdymo sąlygas [2] 2 straipsnio nuostatas būtina nurodyti, kuriems ištekliams taikomos tame reglamente nustatytos įvairios priemonės.
(8) Žvejybos galimybėmis turėtų būti naudojamasi pagal tos srities Bendrijos teisės aktus, ypač pagal 1993 m. spalio 12 d. Tarybos reglamentą (EEB) Nr. 2847/93, nustatantį bendrosios žuvininkystės politikos kontrolės sistemą [3], pagal 1995 m. birželio 15 d. Tarybos reglamentą (EB) Nr. 2027/95, nustatantį žvejybos pastangų valdymo sistemą, taikomą tam tikroms Bendrijos žūklės zonoms ir ištekliams [4], pagal 1997 m. gruodžio 18 d. Tarybos reglamentą (EB) Nr. 88/98, nustatantį tam tikras technines žuvų išteklių apsaugos priemones Baltijos jūros, Beltų ir Zundo sąsiaurių vandenyse [5] ir 1998 m. kovo 30 d. Tarybos reglamentą (EB) Nr. 850/98 dėl žuvies išteklių išsaugojimo taikant technines priemones jūrų gyvūnų jaunikliams apsaugoti [6],
PRIĖMĖ ŠĮ REGLAMENTĄ:
1 straipsnis
1. Šiuo reglamentu 2003 ir 2004 metams nustatomos giliavandenių žuvų išteklių žvejybos galimybės, taikomos kiekvienais metais su valstybių narių vėliava plaukiojantiems ir tose valstybėse narėse registruotiems laivams (toliau - "Bendrijos laivai"), rajonuose, kuriuose būtina riboti sužvejojamus kiekius ir konkrečios sąlygos, kai tomis žvejybos galimybėmis galima pasinaudoti. Šios žvejybos galimybės gali būti peržiūrimos kiekvienais metais atsižvelgiant į naujas mokslines rekomendacijas.
2. Šiame reglamente žvejybos galimybės - bendras Bendrijos turimas ir valstybėms narėms paskirtas leidžiamas sužvejoti kiekis (TAC).
2 straipsnis
ICES (Tarptautinės jūros tyrinėjimo tarybos) rajonų apibrėžimai yra tokie, kurie pateikti atitinkamai 1991 m. gruodžio 17 d. Tarybos reglamente (EEB) Nr. 3880/91 dėl šiaurės rytų Atlante žvejojančių valstybių narių statistinių duomenų apie nominalius sugavimus pateikimo [7] ir 1995 m. spalio 23 d. Tarybos reglamente (EB) Nr. 2597/95 dėl tam tikruose ne Šiaurės Atlanto rajonuose žvejojančių valstybių narių statistinių duomenų apie nominalius sugavimus pateikimo [8].
3 straipsnis
Bendrijos laivų giliavandenių žuvų rūšių išteklių žvejybos galimybės Bendrijos vandenyse arba tarptautiniuose vandenyse šiuo reglamentu nustatomos tokios, kaip nurodyta I priede.
4 straipsnis
Valstybėms narėms skirstant žvejybos galimybes, neturi būti pažeidžiama:
a) žvejybos galimybės, kuriomis buvo pasikeista pagal Reglamento (EEB) Nr. 3760/92 9 straipsnio 1 dalį;
b) paskirtų sužvejoti išteklių perskirstymas pagal Reglamento (EEB) Nr. 2847/93 21 straipsnio 4 dalį, 23 straipsnio 1 dalį ir 32 straipsnio 2 dalį;
c) Reglamento (EB) Nr. 847/96 3 straipsnyje numatyti papildomi iškrovimai;
d) kiekis, kurio panaudojimas atidedamas pagal Reglamento (EB) Nr. 847/96 4 straipsnį;
e) pagal Reglamento (EB) Nr. 847/96 5 straipsnį atlikti išskaitymai.
5 straipsnis
Ištekliai, kuriems taikomi atsarginiai arba analitiniai leidžiami sužvejoti kiekiai, ištekliai, kuriems Reglamento (EB) Nr. 847/96 3 ir 4 straipsniuose nustatytos kasmetinio jų valdymo lankstumo sąlygos netaikomos, ir ištekliai, kuriems taikomi to paties reglamento 5 straipsnio 2 dalyje nustatyti išskaičiavimo koeficientai, 2002 metams nustatomi šio reglamento II priede.
6 straipsnis
1. Išteklių, kuriems yra nustatytos žvejybos galimybės, žuvų negalima laikyti laive arba iškrauti, išskyrus jeigu:
a) žuvis sužvejoja valstybės narės, turinčios kvotą ir kuri nėra išeikvota, laivai; arba
b) sužvejoti kiekiai buvo sugauti vykdant mokslinius tyrimus pagal Reglamentą (EB) Nr. 850/98.
Visi iškrautų žuvų kiekiai įskaitomi į kvotą, išskyrus pagal šios dalies b punkto nuostatas sužvejotus kiekius.
2. Į pagal priegaudų kvotą sužvejotus kiekius neatsižvelgiama nustatant tikslinių žvejojamų rūšių procentą, kaip nurodyta Reglamento (EB) Nr. 850/98 5 straipsnyje.
7 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. gruodžio 16 d.